b'\n_START_ARTICLE_\nPaskirstyta paslaugos trikdymo ataka\n_START_PARAGRAPH_\nPaskirstyta paslaugos trikdymo ataka (angl. Distributed Denial of Service, DDoS) \xe2\x80\x93 kibernetin\xc4\x97 ataka, skirta informacini\xc5\xb3 sistem\xc5\xb3 u\xc5\xbevaldymui, sutrukdyti vartotoj\xc5\xb3 prisijungimui prie serveri\xc5\xb3. Paprastai DDoS vykdomos automatizuotomis priemon\xc4\x97mis, be kit\xc5\xb3, pasitelkiant kenk\xc4\x97ji\xc5\xa1ka programine \xc4\xafranga u\xc5\xbeter\xc5\xa1tus botinklus, \xc4\xafterpiant kenkimo kodus \xc4\xaf prastai apsaugotas internetines svetaines.\n_START_SECTION_\nAtak\xc5\xb3 vykdymas\n_START_PARAGRAPH_\n\xc5\xa0ios atakos gali b\xc5\xabti nukreiptos prie\xc5\xa1 ekonominius konkurentus, valstybines institucijas, pasitelkiamos vykdant politinius protestus (pvz. \xe2\x80\x9eBronzinio kareivio\xe2\x80\x9c kampanija Estijoje, 2007; WikiLeaks, 2011)._NEWLINE_Eilini\xc5\xb3 kompiuterin\xc4\x97s \xc4\xafrangos vartotoj\xc5\xb3 \xc4\xafrenginiai, piktavaliams vykdant DDoS atakas, veikia kaip savoti\xc5\xa1ki atak\xc5\xb3 stiprintuvai. Nors asmeniniuose \xc4\xafreginiuose esan\xc4\x8dios saugumo spragos ir nekelia tiesiogin\xc4\x97s gr\xc4\x97sm\xc4\x97s j\xc5\xb3 savinink\xc5\xb3 duomen\xc5\xb3 saugumui, bet automatizuotai vykdomos DDos atakos gali \xc4\xaftraukti daugyb\xc4\x99 to n\xc4\x97 ne\xc4\xaftarian\xc4\x8di\xc5\xb3 \xc5\xbemoni\xc5\xb3. Siekiant i\xc5\xa1gauti internetini\xc5\xb3 paskyr\xc5\xb3 duomenis ir i\xc5\xa1 to pasipelnyti, kuriamos internetini\xc5\xb3 svetaini\xc5\xb3 klastot\xc4\x97s. Toki\xc5\xb3 svetaini\xc5\xb3 k\xc5\xabr\xc4\x97jai fi\xc5\xa1ingo pagalba i\xc5\xa1vilioja vartotoj\xc5\xb3 konfidencialius duomenis. Pastaroji klastot\xc4\x97 pavojinga tuo, kad tinklalapis atrodo ir veikia taip, kad naudotojui b\xc5\xabna sunku u\xc5\xbedaryti nar\xc5\xa1ykl\xc4\x97s lang\xc4\x85 ir kompiuteris atrodo lyg b\xc5\xabt\xc5\xb3 \xe2\x80\x9eu\xc5\xbeblokuotas\xe2\x80\x9c.\n_START_SECTION_\nApsauga\n_START_PARAGRAPH_\nApsaugai nuo tinklo atak\xc5\xb3, be kit\xc5\xb3, naudojami special\xc5\xabs filtrai, prijungiami prie didelio pralaidumo interneto kanal\xc5\xb3. Filtrai veikia taip, kad nuosekliai analizuot\xc5\xb3 perduodam\xc4\x85 sraut\xc4\x85, aptikt\xc5\xb3 ne\xc4\xafprast\xc4\x85 tinklo veikl\xc4\x85 ir klaidas. Nagrin\xc4\x97jami nestandartinio srauto modeliai apima visus \xc5\xbeinomus atakos b\xc5\xabdus, \xc4\xafskaitant tuos, kurie \xc4\xafgyvendinami pasitelkus i\xc5\xa1platintus botnetus._NEWLINE_CERT-LT duomenimis, 2016 m. Lietuvoje daugiausia buvo klastojamos socialinio tinklo svetain\xc4\x97 facebook.com, elektroninio pa\xc5\xa1to sistemos (gmail.com, yahoo.com), elektronini\xc5\xb3 atsiskaitym\xc5\xb3 svetain\xc4\x97 paypal.com, kai kada \xe2\x80\x93 u\xc5\xbesienio bank\xc5\xb3 svetain\xc4\x97s. Naudotojai, susid\xc5\xabr\xc4\x99 su tinkl\xc5\xb3 ir informacijos saugumo problemomis, apie kibernetini\xc5\xb3 atak\xc5\xb3 incidentus gali prane\xc5\xa1ti CERT-LT internetin\xc4\x97je svetain\xc4\x97je u\xc5\xbepild\xc4\x99 speciali\xc4\x85 form\xc4\x85 (cert.lt/pranesti.html) arba elektroniniu pa\xc5\xa1tu.'